钦定古今图书集成/明伦汇编/氏族典/第073卷 > 朱厚烷
## 钦定古今图书集成/明伦汇编/氏族典/第073卷 > 朱厚烷

按《名山藏分藩记》：“郑懿王薨，子厚烷王。初，简王子见
濍封盟津，不顺，废为庶人。久之，子祐橏长，求复故爵，
王不与奏，祐橏怨王。王读书能文，折节下士，然多泥
古。府中故有习乐之所，王尽改其名，名疑于天子。居
亡何，王上万寿表，失臣肃，帝固怪之。又亡何，帝醮祐
橏来献香，王则不使，而独作《四箴》、十连珠以讽切帝。”
帝大怒，下郑人狱中。祐橏因摭拾王罪四十章，诬王
反。上使驸马诏太监堪往视，还报反亡验。信惑小人，
治宫馆名号，拟乘舆则有之，而方掉弄章句，讥谤至
尊。上曰：“厚烷骄傲不称臣，百凡自擅，掇拾朕过，无礼
不道。降庶人。”囚之王，囚高墙。十八年，庄帝即位，乃出
复其爵。王自少至老，布衣蔬食而已。自封至“复王”，凡
五十五年。薨，谥为“恭。”